Rikunarita-ORG/Wikinium huggingface dataset:
# Limba islandesa

Articulu in nugoresu

Mapa de s'isparghidura
Su **islandesu** est una limba indoeuropea chi pertenet a s'ala germanica. Est sa limba uffitziale de s'Islanda e la faveddan unas 300.000 pessones.

## Istòria

In s'edade de Mesu, prima galu de s'imbentu de s'iscritura, in Islanda e goi puru in atteros trettos nordicos (Isvetzia, Danimarca e Norvegia) si chistionabat su norrenu, chi a nois est bènniu mascamente gràssias a poesias, nadas *Skáldskapur*, chi sos poetes (sos *Skáld*) cumponìan e cantaban. Issos an tramandau bona parte de s'istoria de sos paìsos nordicos.

S'occupassione danesa de s'Islanda, addurada dae su 1380 a su 1918, no at tentu belle peruna influentzia in s'evolvimentu de sa limba islandesa, ca sa populassione sichìat a la impreare pro sas comunicassiones de cada die. Su danesu si impreabat petzi pro sas comunicassiones uffitziales, e goi puru s'inglesu in s'occupassione americana chi b'andat dae su 1940 a sos annos '50.

In su 1944 sa costitussione nat chi s'islandesu est sa limba uffitziale de istadu e, dae tando, est s'unica a esser autoritzada in sos iscrittos uffitziales o arresonos prubicos.

S'isolamentu de s'Islanda, paris chind una forte e resistente curtura iscritta, an fattu a manera chi sa limba antica si fit mantesa benissimu, abbarrande belle comente fit milli annos fachet, de manera ispetziale pro su chi pertoccat s'iscrittu ma finas s'orale, tantu chi s'islandesu est a como, tra tottu sas limbas nordicas, cussa chi prus s'assimizat a su norrenu: un'islandesu, oje in die, podet leghere chene problemas una saga chi sos anticos suos aìan iscrittu in su seculu de XIII.

Particularidades in grammatica, chi in atteras limbas sun iscumpartas o si an evòlviu, sun abbarradas belle goi in islandesu. In prus in Islanda, pro more de una politica limbistica chi dàet cara a su purismu, si fachet meda attensione a non che facher intrare paragulas istranzas e sos faveddos novos sun un imbentu chi picat dae su vocabolariu islandesu chi ja b'est.

Si assimizat meda a s'islandesu su faroesu, sa limba de sas ìsulas Fær Øer.
# Limba norvegesa

Articulu in nugoresu

Mapa de sas formas de norvegesu istandard impreàdas.
     Bokmål
     Nynorsk
     Neutrale
Su **norvegesu** est una limba chi pertènet a sas limbas germanicas de su nord e a sa famìlia prus manna de sas limbas indo-europeas.

Su norvegesu est una particularidàde pèri s'Europa, ca est una limba chi tènet duas formas iscrìttas (o istandard) impreàdas de manèra uffitziale in Norvegia: su *bokmål* e su *nynorsk*.

* Su Bokmål (limba de sos lìberos) est una forma istandard chi nde fàchet imprèu su 85% de sa populassione, e tènet radìchina in su danesu iscrìttu. Su danesu, difattis, fit sa limba uffitziale in Norvegia pro seculos medas cando fit aunìa a sa Danimarca.
* Su Nynorsk (norvegesu novu), chi imprèat su 15% chi bi abbàrrat, est unu imbèntu de Ivar Aasen, chi ch'at postu a pare medas limbàzos de campagna, mascamènte cussos de sa costèra otzidentale.

Sos comùnos norvegesos poden isseperàre a contu issòro si fàcher imprèu de s'una o s'attera forma istandard comènte uffitziale, chène istròbu perùnu. In medas, peròe, de manèra ispetziale pro cussos mannos comènte Oslo, no an picàu positzione atzettànde siat su Bokmål siat su Nynorsk.
# Limba danesa

Articulu in nugoresu

Isparghidura
Su **danesu** est una limba chi pertènet a sas limbas germanicas de su nord (est a nàrrer, iscandinavas) e sa familia prus manna de sas limbas indo-europeas.

Est sa limba uffitziale in Danimarca e secunda limba uffitziale in Groenlandia, affacch'e a su *kalaallisut*, e in sas Isulas Fær Øer, paris chin sa limba faroesa. Abbàrrat galu limba uffitziale in Islanda pro sa colonitzassione.
Est imbètzes limba de minorìa in su Land tedescu de su Schleswig-Holstein (in danesu Slesvig-Holsten), in ube la chistiònan unas 50.000 pessònes.

Est a ammentàre chi su danesu est commo iscumpàrtu in sas Isulas Vìrghines istado-unidènsas, colùnia danesa fìntzas a su 1916.

Fìntzas sa variedade norvegesa Bokmål est, dae su puntu de bìsta limbìsticu, una forma de danesu fattu norvegesu, mancàri chi s'isvilùpu istoricu-curturale fàcat a manèra chi non si la cunsìderet goi commo.

Una variedade particulare de su danesu si chistiònat in s'isula Bornholm: su bornholmesu mantènet trastos imbènnios oje in dìe in sa limba islandesa.
# Limba isvedesa

Articulu in logudoresu

Isparghidura
S'**isvedesu** est una limba chi pertenet a su sutagrupu nòrdigu de sas limbas alemànigas: sas àteras limbas printzipales de custu sutagrupu sunt su danesu e su norueghesu, ambos meda assimizadores a s'isvedesu, e s'israndesu, prus arcàigu e allargadu. S'isvedesu est faeddadu in su mundu dae unos deghe milliones de pessones: in prus de esser sa limba ufissiale de su Rennu de Isvètzia, est allegadu dae una minòria in Finlàndia, mescamente a longu de sa costera e in sas Isulas Aland.
# Limba olandesa

Articulu in nugoresu

Su **olandesu** , fìntzas connòttu chin su lùmen de **nederlandesu** (*Nederlands*) est una limba germanica. Si chistiònat, pro esempiu, in sos Paìsos Bassos e in Belziu.